Neuvoston asetus (EY, Euratom) N:o 1700/2003,

annettu 22 päivänä syyskuuta 2003,

Euroopan talousyhteisön ja Euroopan atomienergiayhteisön historiallisten arkistojen avaamisesta yleisölle annetun asetuksen (ETY, Euratom) N:o 354/83 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 308 artiklan,

ottaa huomioon Euroopan atomienergiayhteisön perustamissopimuksen ja erityisesti sen 203 artiklan,

ottaa huomioon komission ehdotuksen,

ottaa huomioon Euroopan parlamentin lausunnon,

sekä katsoo seuraavaa:

(1) Euroopan yhteisön perustamissopimuksen 255 artiklan mukaisesti kaikilla unionin kansalaisilla sekä kaikilla luonnollisilla henkilöillä, jotka asuvat jossain jäsenvaltiossa, tai kaikilla oikeushenkilöillä, joiden sääntömääräinen kotipaikka on jossain jäsenvaltiossa, on oikeus tutustua Euroopan parlamentin, neuvoston ja komission asiakirjoihin.

(2) Yleisön oikeutta tutustua Euroopan parlamentin, neuvoston ja komission asiakirjoihin koskevat perusperiaatteet ja rajoitukset on vahvistettu Euroopan parlamentin ja neuvoston asetuksessa (EY) N:o 1049/2001(1).

(3) Asetuksessa (EY) N:o 1049/2001 säädettyjä poikkeuksia tutustumisoikeuteen voidaan soveltaa enintään 30 vuoden ajan asiakirjojen säilytyspaikasta riippumatta. Kuitenkin yksityiselämän tai kaupallisten etujen suojaa koskevia poikkeuksia sekä arkaluonteisia asiakirjoja koskevia erityissäännöksiä voidaan tarvittaessa soveltaa kyseisen ajanjakson jälkeenkin.

(4) Asetuksessa (ETY, Euratom) N:o 354/83(2) säädetään, että yleisö ei pääse tutustumaan tiettyihin asiakirjaluokkiin 30 vuoden kuluttua asiakirjojen antamisesta. Asetuksen (EY) N:o 1049/2001 18 artiklan 2 kohdan mukaisesti kyseiset poikkeukset olisi saatettava tuossa asetuksessa säädettyjen tutustumisoikeutta koskevien poikkeusten mukaisiksi.

(5) Euroopan talous- ja sosiaalikomiteaa, alueiden komiteaa ja vastaavia yhteisön lainsäädäntöelimen perustamia virastoja ja elimiä olisi asetusta (ETY, Euratom) N:o 354/83 sovellettaessa vastedes käsiteltävä kuten Euroopan yhteisön perustamissopimuksen 7 artiklan 1 kohdassa tarkoitettuja toimielimiä.

(6) Tämän vuoksi asetusta (ETY, Euratom) N:o 354/83 olisi muutettava vastaavasti,

ON ANTANUT TÄMÄN ASETUKSEN:

1 artikla

Muutetaan asetus (ETY, Euratom) N:o 354/83 seuraavasti:

1) Korvataan 1 artiklan 1 kohta, 2 kohta ja 3 kohta seuraavasti:

" 1 artikla

1. Tämän asetuksen tarkoituksena on varmistaa, että historiallisesti tai hallinnollisesti arvokas tieto säilytetään ja asetetaan yleisön saataville mahdollisimman laajalti.

Tätä varten kukin Euroopan yhteisön ja Euroopan atomienergiayhteisön toimielin sekä Euroopan talous- ja sosiaalikomitea, alueiden komitea ja vastaavat lainsäätäjän perustamat virastot ja elimet (jäljempänä 'toimielimet') perustaa historiallisen arkistonsa ja avaa sen yleisölle tässä asetuksessa säädetyin edellytyksin 30 vuoden kuluttua asiakirjan antamisesta.

2. Tässä asetuksessa:

a) 'Euroopan yhteisöjen toimielinten arkistoilla' tarkoitetaan missä muodossa ja millä välineillä tahansa tallennettuja kaikenlaisia asiakirjoja, jotka jokin toimielin, sen edustaja tai sen työntekijä tehtäviään hoitaessaan on antanut tai saanut ja jotka koskevat Euroopan yhteisön ja/tai Euroopan atomienergiayhteisön, jäljempänä 'Euroopan yhteisöjen', toimintaa;

b) 'Euroopan yhteisöjen toimielinten historialliset arkistot' koostuvat Euroopan yhteisöjen toimielinten arkistojen siitä osasta, joka on 7 artiklan mukaisin edellytyksin valittu säilytettäväksi pysyvästi.

3. Asiakirjat, jotka on saatettu yleisön saataville ennen 1 kohdassa säädetyn määräajan päättymistä, pidetään edelleen yleisön saatavilla rajoituksetta."

2) Korvataan 2 artikla seuraavasti:

" 2 artikla

1. Jos asiakirjoihin sovelletaan Euroopan parlamentin, neuvoston ja komission asiakirjojen saamisesta yleisön tutustuttavaksi 30 päivänä toukokuuta 2001 annetun Euroopan parlamentin ja neuvoston asetuksen (EY) N:o 1049/2001(3) 4 artiklan 1 kohdan b alakohdassa tarkoitettua poikkeusta, joka koskee yksityiselämää ja yksilön koskemattomuutta, tai asetuksen (EY) N:o 1049/2001 4 artiklan 2 kohdan ensimmäisessä luetelmakohdassa tarkoitettua poikkeusta, joka koskee tietyn luonnollisen henkilön tai oikeushenkilön taloudellisia etuja, mukaan lukien teollis- ja tekijänoikeudet, kyseistä poikkeusta voidaan soveltaa koko asiakirjaan tai sen osaan kauemminkin kuin 30 vuoden ajan, mikäli asiaankuuluvat soveltamisedellytykset edelleen täyttyvät.

2. Asiakirjat, joihin sovelletaan asetuksen (EY) N:o 1049/2001 4 artiklan 1 kohdan b alakohdassa tarkoitettua poikkeusta, joka koskee yksityiselämää ja yksilön koskemattomuutta, Euroopan yhteisöjen henkilöstön henkilökansiot mukaan luettuina, voidaan julkistaa yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetun Euroopan parlamentin ja neuvoston asetuksen (EY) N:o 45/2001(4) ja erityisesti sen 4 ja 5 artiklan mukaisesti.

3. Ennen kuin toimielin voi päättää saattaa yleisön saataville asiakirjat, joiden julkistaminen voisi vahingoittaa asetuksen (EY) N:o 1049/2001 4 artiklan 2 kohdan ensimmäisessä luetelmakohdassa tarkoitettuja tietyn luonnollisen henkilön tai oikeushenkilön taloudellisia etuja, mukaan lukien teollis- ja tekijänoikeudet, sen on ilmoitettava asianomaiselle henkilölle asianomaisen toimielimen määrittämien sääntöjen mukaisesti aikomuksestaan saattaa kyseiset asiakirjat yleisön saataville. Kyseisiä asiakirjoja ei julkisteta, jos toimielin asianomaisen henkilön huomautukset huomioon ottaen katsoo, että julkistamisella vahingoitettaisiin tällaisia taloudellisia etuja, jollei ylivoimainen yleinen etu edellytä julkistamista.

4. Asetuksen (EY) N:o 1049/2001 9 artiklassa tarkoitettuihin arkaluonteisiin asiakirjoihin voi tutustua kyseisessä artiklassa asetetuissa rajoissa."

3) Korvataan 3 artikla seuraavasti:

" 3 artikla

Yleisön saatavilla eivät ole asiakirjat, jotka on luokiteltu johonkin Euroopan atomienergiayhteisön perustamissopimuksen 24 artiklan soveltamisesta 31 päivänä heinäkuuta 1958 annetun neuvoston asetuksen N:o 3(5) 10 artiklassa mainittuun salassapitoluokkaan ja joiden salassapitoluokitusta ei ole poistettu."

4) Kumotaan 4 artikla.

5) Korvataan 5 artikla seuraavasti:

" 5 artikla

Varmistaakseen 1 artiklan 1 kohdassa tarkoitetun 30 vuoden määräajan noudattamisen kukin toimielin tutkii ajoissa ja viimeistään asiakirjojen antamispäivää seuraavan 25:nnen vuoden kuluessa kaikki asianomaisen toimielimen sääntöjen mukaisesti luokitellut asiakirjat päättääkseen niiden salassapitoluokituksen mahdollisesta poistamisesta. Asiakirjat, joiden salassapitoluokitusta ei poisteta ensimmäisessä tutkimuksessa, tutkitaan uudestaan säännöllisin väliajoin vähintään joka viides vuosi."

6) Korvataan 6 artikla seuraavasti:

" 6 artikla

Kun jäsenvaltio aikoo 1 artiklan 1 kohdassa tarkoitetun 30 vuoden määräajan umpeuduttua julkistaa toimielimistä peräisin olevia asiakirjoja, joihin sovelletaan 2 tai 3 artiklaa, sen on kuultava asianomaista toimielintä tehdäkseen päätös, joka ei vaaranna tämän asetuksen tavoitteiden saavuttamista."

7) Korvataan 7 artikla seuraavasti:

" 7 artikla

Kukin toimielin siirtää historialliseen arkistoonsa yleisarkistoissaan olevat asiakirjat viimeistään 15 vuoden kuluttua niiden antamispäivästä. Kunkin toimielimen 9 artiklan mukaisesti vahvistamien perusteiden mukaisesti asiakirjat lajitellaan ensimmäisen kerran säilytettävien asiakirjojen erottelemiseksi niistä, joilla ei ole hallinnollista tai historiallista arvoa."

8) Korvataan 9 artikla seuraavasti:

" 9 artikla

1. Kukin toimielin voi vahvistaa tämän asetuksen soveltamista koskevat sisäiset säännöt. Mikäli mahdollista, toimielinten on saatettava arkistonsa yleisön saataville sähköisessä muodossa. Toimielinten on säilytettävä myös erityistarpeisiin mukautetuissa muodoissa olevat asiakirjat (sokeainkirjoitus, suurennettu teksti tai äänite).

2. Kunkin toimielimen on julkaistava vuosittain tiedote historiallisiin arkistoihin liittyvästä toiminnastaan."

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 22 päivänä syyskuuta 2003.

Neuvoston puolesta

Puheenjohtaja

F. Frattini

(1) EYVL L 145, 31.5.2001, s. 43.

(2) EYVL L 43, 15.2.1983, s. 1.

(3) EYVL L 145, 31.5.2001, s. 43.

(4) EYVL L 8, 12.1.2002, s. 1.

(5) EYVL N:o 17, 6.10.1958, s. 406/58.

LIITE

NEUVOSTON LAUSUMA

Neuvosto palauttaa mieleen, että tämä asetus ei vaikuta Euroopan yhteisöjen ja yliopistollisen Eurooppa-instituutin välillä 17 päivänä joulukuuta 1984 tehdyn tallettamissopimuksen soveltamiseen.